KIRJALLINEN KYSYMYS P-3796/02 esittäjä(t): Dirk Sterckx (ELDR) komissiolle. Turvapaikat apua tarvitseville aluksille.



Virallinen lehti nro 155 E , 03/07/2003 s. 0189 - 0190



KIRJALLINEN KYSYMYS P-3796/02 esittäjä(t): Dirk Sterckx (ELDR) komissiolle (17. joulukuuta 2002) Aihe: Turvapaikat apua tarvitseville aluksille Direktiivin 2002/59/EY(1) alusliikennettä koskevan yhteisön seuranta- ja tietojärjestelmän perustamisesta käsittelyn yhteydessä kannatin tiukempia hätäsatama- ja turvapaikkajärjestelyjä apua tarvitseville aluksille ja korvausjärjestelmää satamille, jotka vastaanottavat apua tarvitsevan aluksen. Prestige-aluksen onnettomuus olisi todennäköisesti voitu ehkäistä, jos vahingoittunut alus olisi viety satamaan, turva- tai ankkuripaikkaan avomerelle viennin sijaan. Direktiivissä 2002/59/EY säädetään, että satamien on voitava luottaa siihen, että ne saavat nopeasti korvauksen niistä kuluista ja mahdollisesta vahingosta, jota tällainen operaatio voi aiheuttaa. Komission piti tutkia, voidaanko korvausjärjestelmä ottaa käyttöön, ja onko mahdollista vaatia, että Euroopan satamiin saapuvilla aluksilla on oltava riittävä vakuutus. Onko komissio nyt tutkinut näitä mahdollisuuksia? Katsooko komissio, että hätäsatamajärjestelyä on tiukennettava nopeasti, kun otetaan huomioon Prestige-aluksen onnettomuus? (1) EYVL L 208, 5.8.2002, s. 10. Loyola de Palacion komission puolesta antama vastaus (24. tammikuuta 2003) Kansainvälisessä oikeudessa määrätään nykyisin vain kansallisten viranomaisten välisistä tiedotus- ja yhteistyövelvoitteista merihätään joutuneiden alusten valvomiseksi. Tällä hetkellä ei ole olemassa mitään velvoitetta ottaa vastaan merihädässä olevaa alusta. Kuten parlamentin jäsen korostaa, komissio on Erikan onnettomuuden jälkeen ehdottanut turvapaikkoja koskevaa uutta lainsäädäntöä. Alusliikennettä koskevan yhteisön seuranta- ja tietojärjestelmän perustamisesta 27. kesäkuuta 2002 annetussa Euroopan parlamentin ja neuvoston direktiivissä 2002/59/EY (kuuluu ERIKA II -toimenpidepakettiin)(1) säädetään, että kaikkien jäsenvaltioiden on laadittava suunnitelmat tämäntyyppiseen tilanteeseen vastaamiseksi ja ilmoitettava niistä komissiolle. Direktiivissä säädetään seuraavaa: Tällaisten suunnitelmien on () sisällettävä tarvittavat järjestelyt ja menettelyt, joilla varmistetaan, että merihädässä olevat alukset voivat välittömästi mennä toimivaltaisen viranomaisen luvalla suojapaikkaan. Tämä kesällä 2002 annettu direktiivi on saatettava osaksi kansallista lainsäädäntöä helmikuuhun 2004 mennessä. Prestigen onnettomuus osoittaa jälleen, miten tärkeää jäsenvaltioiden on sitoutua tiukasti ja kiireellisesti toteuttamaan ERIKA-pakettien vaatimat toimenpiteet, odottamatta virallisten määräaikojen umpeutumista, kuten jäsenvaltiot joulukuussa 2000 järjestetyssä Nizzan Eurooppa-neuvoston kokouksessa sopivat. Siksi komissio pyytää 3. joulukuuta 2002 hyväksymässään tiedonannossa(2), että toimivaltaiset viranomaiset laativat nopeutetusti kansalliset suunnitelmat merihätään joutuneiden alusten vastaanottamiseksi turvapaikkaan. Aihetta käsitellään työkokouksessa 31. tammikuuta 2003, jotta asiassa edistyttäisiin ja jäsenvaltioiden toimia saataisiin koordinoitua. Kokouksessa tutkitaan turvapaikkasäännösten täytäntöönpanoon liittyviä käytännön näkökohtia. Komissio seuraa tämän jälkeen asianomaisia toimia yhdessä Euroopan meriturvallisuusviraston kanssa. Parlamentin jäsenen mainitseman yhteisrahoitusmahdollisuuden osalta komissio katsoo, että tätä kysymystä voidaan tarkastella Euroopan laajuisten verkkojen tulevaa tarkistamista koskevien valmistelutöiden yhteydessä ja etenkin komission perustamassa Van Miert -ryhmässä, joka koostuu jäsenvaltioiden ja ehdokasvaltioiden edustajista. (1) EYVL L 208, 5.8.2002. (2) KOM(2002) 681 lopullinen.